**Miről írták a dalt?**

*Pályázati felhívás a legjobb magyar dalokhoz kapcsolódó novellák írására*

Ki volt az a lány a Földvár felé vivő úton? Hogyan lehetett felnőni házakkal, városokkal, fáradt villamosokkal és kőhidakkal? Mi történt, mielőtt az utolsó hang is szétfoszlott az elhagyott színpadon?

A **Magyar Dalszerzés Éve** alkalmából magyar dalok inspirálta novellák megírására hív a **Hangőr Egyesület** és az általa működtetett **Volt egyszer egy beatkorszak blog** pályázata. A kiírók a zsűri – **Bajnai Zsolt**, a Hangfoglaló Program elindítója, a Beatkorszak Projekt vezetője, **Horváth Gergely**, kulturális kommentátor, **Vass Norbert** a beatkorszak-blog szerkesztője – által legjobbnak ítélt novellák szerzőit pénzjutalomban részesítik **(I. díj 50.000 forint, II. díj 30.000 forint, III. díj 20.000 forint)**, a legjobban sikerült írásokat pedig megjelentetjük a beatkorszak-blogon.

A kiírók 1957 és 1992 között született, magyar dalokhoz kapcsolódó novellákat, tárcákat, karcolatokat várnak. Nem a dalok megszületésének történetét elmesélő vagy egy-egy dalhoz kapcsolódó személyes emlékeket megörökítő művekre számítanak, hanem olyan irodalmi igényességgel megírt szövegekre, amelyek egy-egy kiválasztott dal szövegére vagy annak egy részére reagálva önálló történetként értelmezhetők. Pályázni **3-7 ezer karakter terjedelmű művekkel lehet**, amelyek témájukban egy-egy – a szerzők által megjelölt – dal szövegéhez kapcsolódnak, például a megénekelt történet előzményét vagy éppen annak folytatását mesélik el, esetleg a dal szereplőiről, karaktereiről, helyszíneiről szólnak.

**Benyújtási határidő:** 2025. október 19. vasárnap éjfél.

A pályaműveket a **novelladal2025@gmail.com** e-mail címre várják csatolt Word-fájlban. Egy szerző **legfeljebb 3 novellával** pályázhat. Az e-mailhez külön – ugyancsak Word-fájlban – szükséges csatolni a novellát inspiráló dalszöveget.

A pályázók a pályázatuk benyújtásával együtt kijelentik, hogy saját szellemi alkotásukkal jelentkeznek, amelyeknek közlési jogát a pályázat kiírójának e pályázathoz kapcsolódóan minden korlátozás nélkül átengedik.

A kiírók minden pályázat beérkezéséről visszajelzést küldenek. A pályázatok elbírálása 2025 novemberében, az eredményhirdetés pedig decemberben várható.